钦定古今图书集成/明伦汇编/氏族典/第077卷 > 《滕县志》 > 吴通元〈弟通微〉
## 钦定古今图书集成/明伦汇编/氏族典/第077卷 > 《滕县志》 > 吴通元〈弟通微〉

按《唐书窦参传》：“吴通元，海州人。与弟通微皆博学善
文章。父道瓘，以道士诏授太子诸王经，故通元等皆
得侍太子游，太子待之甚善。始，通元举神童，补秘书
正字，又擢文辞清丽科，调同州司户参军。德宗立，弟
兄踵召为翰林学士。顷之，通微迁职方郎中，通元起
居舍人，并知制诰，与陆贽并位。通元等见贽骤擢，颇”
媢恨。贽自恃劲正，屡短通元，通元怨日结，谋夺其内
职。会贽权知兵部侍郎，主贡举，乃命为真。贞元七年，
通元拜谏议大夫，自以久次当得中书舍人，大怨望。
贽与窦参交恶，参从子申舅嗣虢王则之结通元兄
弟共危贽，而通元以宗室女为外妇。帝知，未及责，则
之飞谤。贽试进士，受贿谢。帝恶诬构，大怒，罢通元泉
州司马。又衔淫污近属事，自诘之，不敢答，赐死长城
驿。通元死，通微白衣待罪于门，帝宥之，内惧祸，不敢
行丧服。